A Bizottság 2004/5/EK irányelve
(2004. január 20.)
bizonyos anyagoknak a mellékletbe történő felvétele céljából a 2001/15/EK irányelv módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA
tekintettel az Európai Közösséget létrehozó szerződésre,
tekintettel a különleges táplálkozási célokra szánt élelmiszerekre vonatkozó tagállami jogszabályok közelítéséről szóló, 1989. május 3-i 89/398/EGK tanácsi irányelvre [1], és különösen annak 4. cikke második bekezdésére,
az élelmiszerügyi tudományos bizottsággal vagy az Európai Élelmiszerbiztonsági Hatósággal való konzultáció után,
mivel:
(1) A különleges táplálkozási célokra szánt élelmiszerekhez adható tápértéknövelő anyagokról szóló, 2001. február 15-i 2001/15/EK bizottsági irányelv [2] meghatároz bizonyos kategóriákat, és ezek közül megemlíti azon kémiai anyagokat, amelyeket a különleges táplálkozási célokra szánt élelmiszerek előállításakor felhasználhatók Az irányelv meghatározza, hogy a tagállamok kötelesek megtiltani azon anyagok kereskedelmét, amelyek 2004. április 1-jétől nem felelnek meg a rendelkezéseinek.
(2) A 2001/15/EK irányelv elfogadásától kezdve a bármely tagállamban forgalomba hozott különleges táplálkozási célokra szánt élelmiszerekhez tápértéknövelő céllal hozzáadott kémiai anyagok nem adhatók az említett irányelv mellékletében szereplő listához, mivel azokat az élelmiszerügyi tudományos bizottság (ÉTB) nem értékelte.
(3) Célszerű a 2001/15/EK irányelv mellékletéhez hozzáadni azon kémiai anyagokat, amelyeket azóta az élelmiszerügyi tudományos bizottság vagy az Európai Élelmiszerbiztonsági Hatóság értékelt, és e tudományos értékelés kedvező volt.
(4) Lévén, hogy az ilyen anyagokat tartalmazó termékek bizonyos tagállamokban forgalomban vannak, szükséges ezen irányelvet 2004. április 1-je előtt átültetni, hogy a 2001/15/EK irányelv által meghatározott tilalmat ne kelljen egy meghatározott időtartamra alkalmazni ezen anyagokra, ami a piac túlzott megzavarását eredményezné.
(5) A 2001/15/EK irányelvet ezért módosítani szükséges.
(6) Az ezen irányelvben meghatározott intézkedések összhangban vannak az Élelmiszerlánc és Állat-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2001/15/EK irányelv melléklete ezen irányelv mellékletének megfelelően módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ezen irányelv rendelkezéseinek legkésőbb 2004. március 31-ig megfeleljenek. Haladéktalanul tájékoztatják a Bizottságot e rendelkezések szövegéről, valamint az e rendelkezések és ezen irányelv közötti megfelelési táblázatról.
Amikor a tagállamok elfogadják ezeket a rendelkezéseket, azokban hivatkozni kell ezen irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2004. január 20-án.